የመንግስት ቀዳሚ ትኩረት ዜጎችን ወደ ሃገራቸው መመለስ መሆኑን ዶ/ር ቴዎድሮስ ገለፁ
አዲስ አበባ፤ ህዳር 10/2006 (ዋኢማ) – በሳዑዲ አረቢያ በማቆያዎች የሚገኙ ኢትዮጵያውያን የማስመለሱን ሥራ በአጭር ጊዜ ውስጥ ለማጠናቀቅ የተቀናጀ ርብርብ እየተደረገ መሆኑን የውጭ ጉዳይ ሚኒስቴር ገለጸ፡፡ህገ-ወጥ የሰዎች ዝውውርን ለመከላከል የተቋቋመው ብሔራዊ ምክር ቤት ዛሬ ህዳር 9/2006 ባካሄደው መደበኛ ስብሰባ ተመላሾቹን በየአካባቢያቸው በሚፈጠሩ የሥራ እድሎች ለማቋቋም ትኩረት መሰጠቱም ገልጿል፡፡ችግሩን ከመሰረቱ ለመከላከል እስከታችኛው መዋቅር ወጥ አሰራር በመዘርጋት ህገ-ወጦችን ተጠያቂ ማድረግም ቀጣይ ከፍተኛ ርብርብ የሚጠይቅ መሆኑን ተጠቁሟል፡፡ከሳዑዲ አረቢያ እንዲመለሱ የተደረጉ ዜጎችን በተመለከተ ማብራሪያ የሰጡት የውጭ ጉዳይ ሚኒስቴር ዶክተር ቴዎድሮስ አድሃኖም የህገ-ወጥ ዝውውር ሰለባ ዜጎች ስቃይ አሁን የጀመረ ሳይሆን በሁሉም ሀገራት ያለና ለበርካታ ጊዜያት የዘለቀ መሆኑን በአካል ተገኝተው የተመለከቷቸውን ሃገራች በማንሳት ዘርዝረዋል፡፡ዶክተር ቴዎድሮስ እንዳሉት በሳዑዲ አረቢያ የታየው ሁኔታ እንዳይፈጠር መንግሰት ባለፈው ሐምሌ በጀት መድቦ 5 ሺህ ሰዎችን ለማምጣት ቢሞክርም እድሉን የተጠቀሙበት 329 ብቻ ናቸው፡፡ይሁንና 38 ሺህ ኢትዮጵያውያን ህጋዊ ማድረግና ዜጎቻቸው በሳዑዲ ከሚገኙ ሃገራት ጋር በመተባበር ተቀምጦ የነበረውን የ3 ወር ቀነ ገደብ ወደ 7 ወር ማራዘም መቻሉን ጠቅሰዋል፡፡አሁን በተፈጠረው ሁኔታ ዜጎችን ወደ ሃገራቸው መመለስ የመንግስት ቀዳሚ ትኩረት መሆኑን ጠቅሰዋል፡፡የውጭ ጉዳይ ሚኒስትሩ ዶክተር ቴዎድሮስ ለተመላሾቹ 2140 ጊዜያዊ ማረፊያዎች መዘጋጀታቸውን ገልፀው በየክልሉ ሲመለሱም እንዲረጋጉና በሚፈጠሩ የሥራ ዕድሎች እንዲቋቋሙ ይደረጋል ብለዋል፡፡ተሳታፊዎችም ህገ-ወጥ የሰዎች ዝውውር እያደረሰ ያለውን ሁለንተናዊ ችግር ለመግታት መሰረታዊ ለውጥና ሁሉን ያሳተፈ ርብርብ እንደሚያስፈልግ ገልጸዋል፡፡በሀገር ውስጥ መለወጥ ይቻላል የሚለው አስተሳሰብና የሥራ ዕድል ፈጠራው መጠናከር ግን ለችግሩ ዘለቂታዊ እልባት ወሳኝ መሆኑን ዶክተር ቴዎድሮስ ጠቅሰዋል፡፡በሳውዲ የተፈጠረውን ሁኔታ ለማጣራት የመንግስት የሰከነ ዲፕሎማሲያዊ ጥረት እንደሚቀጥል የገለጹት ሚኒስትሩ አንድ ስርዓት ወይም ጥቂቶች በፈጠሩት ስህተት የሁለቱን ሃገራት ህዝቦች የሚያቃቅሩ አዝማሚያዎች እንዲስተካከሉ አሳስበዋል፡፡የብሔራዊ ምክር ቤቱ ሰብሳቢ ምክትል ጠቅላይ ሚኒስትር አቶ ደመቀ መኮንን ህገ-ወጥ የሰዎች ዝውውርን ለመግታት በተለይ አመራሩ ሀገራዊ ንቅናቄውን ለማቀጣጠል የበለጠ እንዲተጋ አሳስበዋል፡፡እንደ ኢሬቴድ ዘገባ ህገ-ወጥ የሰዎች ዝውወርን ለመከላከል የተዘጋጀው የ2006 ዕቅድም በግብረ-ኃይሉ ወቅታዊ ሁኔታዎችን ታሳቢ ያደረገ ሥራ ታክሎበት ወደ ተግባር እንዲሸጋገር ምክር ቤቱ ወስኗል፡፡